Sherlock Holmes vyšetruje: Škandál v Čechách
Date: 2025-02-13T16:41:47+00:00
Description: Vyriešiť tajomné záhady, nájsť ukradnuté poklady a brániť česť kráľovnej – to všetko je pre Sherlocka Holmesa a jeho verného spoločníka doktora Watsona každodennou prácou. Keď Sherlocka Holmesa požiada o pomoc samotný český kráľ, je jasné, že to nemôže odmietnuť. Slávny detektív však netuší, že ho tento prípad postaví proti žene, ktorá je rovnako šikovná, prefíkaná a rýchla ako on. Kto vyjde z tohto merania síl ako víťaz?

Sherlock Holmes vyšetruje:

Škandál v Čechách

Vyšlo aj v tlačovej podobe

Objednať môžete na

www.albatrosmedia.sk

Sir Arthur Conan Doyle

Sherlock Holmes vyšetruje: Škandál v Čechách – e-kniha

Copyright © Albatros Media a. s., 2025

Všetky práva vyhradené.

Žiadna časť tejto publikácie nesmie byť rozširovaná

bez písomného súhlasu majiteľov práv.

Prvá kapitola

Sherlock Holmes sa bezpochyby líši od bežných ľudí. Je ako stroj na premýšľanie a pozorovanie. Nemá čas na iných. Nestojí o priateľstvá (nahováram si, že azda okrem nášho) a za nijakých okolností by neplytval časom na romantický vzťah.

Viem, že niektoré ženy pokladá za pekné, lebo mi to sám prezradil. Ale nikdy som nevidel, že by nejakej žene venoval viac než dve minúty pozornosti. Okrem jednej. Volá ju tá žena.

Jej meno znie: Irene Adlerová.

Raz, koncom marca 1888, som večer išiel od pacienta a náhodou som prechádzal cez Baker Street. Sherlocka Holmesa som už dlhšie nevidel. Lekárska prax mi zaberala väčšinu času a zvyšok som venoval svojej drahej manželke. Z času na čas som sa v novinách dočítal, čím sa práve zaoberá. Stále rád skúmal zločiny a používal svoje výnimočné schopnosti, aby vyriešil záhady, pri ktorých si ani polícia nevedela rady.

V prípade vraždy muža menom Trepov ho vyslali do ukrajinskej Odesy. Objasnil aj tragédiu bratov Atkinsonovcov na Cejlóne. Potom starostlivo splnil úlohu pre holandskú kráľovskú rodinu.Okrem týchto príbehov som však o jeho každodennom živote nevedel vôbec nič.

V ten deň koncom marcapršalo a takmer všetky drožky boli obsadené. Keď som prechádzal okolo dobre známych dverí, zdvihol som zrak k Holmesovmu obloku a náhle som dostal chuť navštíviť ho. Svietilo sa uňho a videl som, ako za závesom dva razy prešla jeho vysoká, štíhla postava. Svižne chodil hore-dolu po izbe s hlavou zvesenou na hrudi a rukami spojenými za chrbtom. Tú chôdzu som už neraz videl. Znamenalo to, že Holmes pracuje. Očividne bol na stope akejsi novej záhade.

Zazvonil som.

Otvorila mi domáca pani Hudsonová.

„Doktor Watson! Veď ste do nitky premočený! Dajte, vezmem vám kabát. Tie vlhké veci vášmu zraneniu z vojny vôbec neprospejú.“

Usmial som sa na ňu a vyzliekol si mokré šaty.

„Pán Holmes má zasa jednu zo svojich nálad. Nechce, aby som mu poslala večeru, kým ma vyslovene nezavolá,“ zahundrala. „Vašej návšteve sa však nepochybne poteší.“

Vyšiel som po schodoch k izbám, ktoré som si kedysi prenajímal s Holmesom, a zaklopal som na dvere.

Druhá kapitola

Holmes spočiatku nevyzeral nadšený, že ma vidí, no vedel som, že je len pohrúžený do prípadu. Hlboko v srdci ho môj príchod určite potešil. V očiach sa mu mihol priateľský záblesk, usadil ma do kresla a ponúkol mi cigaru. Potom sa postavil ku kozubu a prezeral si ma svojím podivným, skúmavým pohľadom.

„Manželstvo vám prospieva,“ zhodnotil. „Povedal by som, že od nášho posledného stretnutia ste pribrali asi štyri kilá.“

„Len tri a pol,“ namietol som.

„Myslím, že o chlp viac, milý Watson. Ako vidím, máte teraz vlastnú ordináciu. Nespomínali ste mi, že zamýšľate opäť rozbehnúť lekársku prax.“

„Odkiaľ to viete?“

Neprekvapilo ma, že na to prišiel, ale spôsob, akým dokázal zistiť informácie, ma vždy fascinoval.

„Vidím to. Dedukujem. Ako viem, že ste nedávno niekoľkokrát zmokli? A že máte neuveriteľne nešikovnú a nedbanlivú slúžku?“

„Milý Holmes,“ krútil som hlavou, „to už je priveľa! Keby ste žili pred pár storočiami, upálili by vás na hranici. Cestou sem ma, pochopiteľne, zastihol dážď. A vo štvrtok sa mi stalo to isté. Vybral som sa na prechádzku po vidieku a domov som sa vrátil v príšernom stave. No nemám poňatia, ako ste na to prišli. Čo sa týka Mary Jane, našej slúžky, je to stratený prípad a moja žena jej už dala výpoveď. No stále nechápem, odkiaľ to viete.“

Holmes sa zachechtal popod fúzy a pomädlil si dlhé, tenké ruky. S úsmevom som čakal na jeho vysvetlenie. Zbožňoval, keď mohol predviesť svoj talent. Najmä predo mnou.

Zasmial som sa.

„Iste.“

„Koľkokrát?“

Table of Contents

Prvá kapitola

Druhá kapitola